CELEX: 32019R1391
Language: hr
Date: 2019-09-06 00:00:00
Title: Provedbena uredba Komisije (EU) 2019/1391 оd 6. rujna 2019. o izmjeni Uredbe (EZ) br. 1218/1999 o razvrstavanju određene robe u kombiniranu nomenklaturu i o stavljanju izvan snage Provedbene uredbe (EU) br. 670/2013

10.9.2019   
               
               
                  HR
               
               
                  Službeni list Europske unije
               
               
                  L 233/1
               
            
         PROVEDBENA UREDBA KOMISIJE (EU) 2019/1391
         оd 6. rujna 2019.
         o izmjeni Uredbe (EZ) br. 1218/1999 o razvrstavanju određene robe u kombiniranu nomenklaturu i o stavljanju izvan snage Provedbene uredbe (EU) br. 670/2013
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:
         
                     (1)
                  
                  
                     Uredbom Komisije (EZ) br. 1218/1999 (2) vrtni baldahin dimenzija 3 m × 3 m, koji se sastoji od presvlake napravljene od debele pletene tkanine od 100 % pamuka, s metalnim potpornjima, koji čine njegov okvir i sprave za zatezanje pomoću kojih se može pričvrstiti za tlo razvrstan je u oznaku KN 6306 91 00 kao „ostala oprema za kampiranje” jer je bio otvoren sa sve četiri strane. Oznaka KN za tu kategoriju proizvoda izmijenjena je zbog izmjena oznaka u Harmoniziranom sustavu i kombiniranoj nomenklaturi, a Uredba (EZ) br. 1218/1999 izmijenjena je Provedbenom uredbom (EU) br. 441/2013 (3) kako bi se odredila nova oznaka KN 6306 90 00. Provedbenom uredbom (EU) br. 670/2013 (4) Komisija je razvrstala proizvod koji ima bitnu značajku nadstrešnice na otvorenom, ali je podnesen bez okvira, štapova i opreme, u oznaku KN 6306 90 00 kao „ostala oprema za kampiranje” jer nema strane ni zidove koji bi omogućili formiranje zatvorenog prostora.
                  
               
                     (2)
                  
                  
                     Odbor za Harmonizirani sustav (HSC) Svjetske carinske organizacije (WCO) tijekom svojeg 62. sastanka u rujnu 2018. odobrio je mišljenje o razvrstavanju 6306.22/1 kojim je razvrstan proizvod nazvan privremeni paviljon, dimenzija otprilike 3 m × 3 m × 2,50 m, koji se sastoji od okvira od čeličnih cijevi sa spojnicama i plastičnim nožicama te pokrova s oblogama za četiri kutna stupa. Paviljon je otvoren sa sve četiri strane i nije čvrsto pričvršćen za tlo. Razvrstan je u tarifni podbroj HS-a 6306 22, koji odgovara oznaci KN 6306 22 00.
                  
               
                     (3)
                  
                  
                     S obzirom na to da su značajke tog proizvoda jednake ili vrlo slične značajkama proizvoda opisanih u Uredbi (EZ) br. 1218/1999 i Provedbenoj uredbi (EU) br. 670/2013, razvrstavanje tih proizvoda u carinsku tarifu koje je utvrđeno u prilozima tim uredbama nije u skladu s mišljenjem o razvrstavanju 6306.22/1 Odbora za harmonizirani sustav WCO-a.
                  
               
                     (4)
                  
                  
                     Na temelju Odluke Vijeća 87/369/EEZ (5) Unija je ugovorna stranka Međunarodne konvencije o harmoniziranom sustavu nazivlja i brojčanog označivanja robe (poznatog pod nazivom „Harmonizirani sustav” ili „HS”), koju je sastavilo Vijeće za carinsku suradnju (poznato kao „Svjetska carinska organizacija” ili „WCO”). Mišljenja o razvrstavanju koje je izdao Odbor za harmonizirani sustav u načelu su smjernice za tarifne mjere Unije.
                  
               
                     (5)
                  
                  
                     Radi osiguravanja ujednačenosti tumačenja i primjene Harmoniziranog sustava na međunarodnoj razini te s obzirom na to da je ta odluka Odbora za Harmonizirani sustav WCO-a u skladu s nazivom podbroja HS-a 6306.22, Unija bi trebala primijeniti mišljenje o razvrstavanju 6306.22/1 Odbora za Harmonizirani sustav WCO-a.
                  
               
                     (6)
                  
                  
                     Pravna osnova i postupak donošenja za izmjenu Uredbe (EZ) br. 1218/1999 i za stavljanje izvan snage Provedbene uredbe (EU) br. 670/2013 su isti. Stoga je primjereno donijeti jedinstveni akt za te potrebe.
                  
               
                     (7)
                  
                  
                     Uredbu (EZ) br. 1218/1999 trebalo bi stoga na odgovarajući način izmijeniti.
                  
               
                     (8)
                  
                  
                     Provedbenu uredbu (EU) br. 670/2013 trebalo bi stoga staviti izvan snage.
                  
               
                     (9)
                  
                  
                     Mjere predviđene u ovoj Uredbi u skladu su s mišljenjem Odbora za carinski zakonik,
                  
               DONIJELA JE OVU UREDBU:
         
            Članak 1.
            U prilogu Uredbi (EZ) br. 1218/1999 briše se redak koji odgovara točki 6. tablice.
         
         
            Članak 2.
            Provedbena uredba (EU) br. 670/2013 stavlja se izvan snage.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. rujna 2019.
            
               
                  Za Komisiju,
               
               
                  u ime predsjednika,
               
               Stephen QUEST
               
                  Glavni direktor
               
               
                  Glavna uprava za oporezivanje i carinsku uniju
               
            
         
         
            (1)  SL L 269, 10.10.2013., str. 1.
         
         
            (2)  Uredba Komisije (EZ) br. 1218/1999 od 14. lipnja 1999. o razvrstavanju određene robe u kombiniranu nomenklaturu (SL L 148, 15.6.1999., str. 9.).
         
            (3)  Provedbena uredba Komisije (EU) br. 441/2013 od 7. svibnja 2013. o izmjeni ili o stavljanju izvan snage određenih uredaba o razvrstavanju robe u kombiniranu nomenklaturu (SL L 130, 15.5.2013., str. 1.).
         
            (4)  Provedbena uredba Komisije (EU) br. 670/2013 od 9. srpnja 2013. o razvrstavanju određene robe u kombiniranu nomenklaturu (SL L 193, 16.7.2013., str. 2.).
         
            (5)  Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).